Ettepanek on proportsionaalsuse põhimõttega kooskõlas, sest ühine kalanduspoliitika on ühine poliitika. Vastavalt Euroopa Liidu toimimise lepingu artikli 43 lõikele 3 on nõukogul kohustus võtta vastu meetmed kalapüügivõimaluste kindlaksmääramise ja eraldamise kohta.

Ettepanekus on esitatud kalavarude kohta 32 lubatud kogupüüki koos ettevaatusprintsiibil põhinevate nõuannetega. Liit püüdis jõuda Ühendkuningriigiga osutatud lubatud kogupüükides kokkuleppele ning võttis arvesse ICESi asjaomaseid peamisi nõuandeid ja ühise kalanduspoliitika määruse artikli 2 lõikes 2 sätestatud ettevaatusprintsiipi. Suurem osa neist lubatud kogupüükidest on Ühendkuningriigiga kokku lepitud tasemel, mis on kooskõlas ICESi nõuannetega või neist allpool. Mitu lubatud kogupüüki (sinine molva [rahvusvahelised veed 1, 2; Põhjameri; Skagerrak], atlandi merilest [7hjk], harilik süvameregarneel [Põhjameri] ja harilik ogahai [läänepiirkonna veed]) lepiti Ühendkuningriigiga kokku tasemel, millega välditakse püügi blokeerimist ja võetakse arvesse segapüügi eripära. Hariliku süvameregarneeli (Põhjameri) lubatud kogupüügile lisati ainult kaaspüüki käsitlev joonealune märkus, sest ICESi nõuandest nähtub, et selle näol ei tohiks tegemist olla sihtpüügiga. Ühendkuningriigiga lepiti kokku Šotimaa lääneranniku vete heeringavarude (HER/5B6ANB) ja Iirimaa lääneranniku vete heeringavarude (HER/6AS7BC) lubatud kontroll-kogupüük, mis suurendab biomassi taset 2022. aastal 2021. aasta biomassi tasemega võrreldes 21 %.

võttes arvesse Euroopa Liidu toimimise lepingut, eriti selle artikli 43 lõiget 3,

võttes arvesse Euroopa Komisjoni ettepanekut

ning arvestades järgmist:

(1)Nõukogu määrusega (EL) 2022/109 on määratud 2022. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ja liidu kalalaevade suhtes teatavates vetes väljaspool liitu.

(2)21. detsembril 2021 leppis liit Ühendkuningriigiga kokku mitme lubatud kogupüügi kehtestamises 2022. aastaks kaubandus- ja koostöölepingu 35. lisas loetletud kalavarude puhul. Konsultatsioonide tulemused dokumenteeriti kirjalikus protokollis, mille nõukogu kinnitas 21. detsembril 2021 ning millele kirjutasid samal päeval alla Ühendkuningriigi delegatsiooni juht ja komisjoni esindaja liidu nimel kooskõlas kaubandus- ja koostöölepingu artikli 498 lõikega 6 ning nõukogu 22. oktoobri 2021. aasta otsusega.

(3)Kirjalik protokoll on nende liidu ja Ühendkuningriigi konsultatsioonide tulemus, mida peeti vastavalt liidu ja Ühendkuningriigi vahelise kaubandus- ja koostöölepingu artikli 498 lõikele 2, lõike 4 punktidele a–d ja lõikele 6, Euroopa Parlamendi ja nõukogu määruse (EL) nr 1380/2013 (ühise kalanduspoliitika kohta) artiklitele 2, 3, 28 ja 33, läänepiirkonna vete ja Põhjamere mitmeaastaseid kavasid käsitlevate määruste (EL) 2019/472 ja 2018/973 artiklitele 4 ja 5 ning nõukogu otsusele (EL) 2021/1875, milles käsitletakse Ühendkuningriigiga peetavaid konsultatsioone seoses ühiste kalavarude püügi võimalustega 2022. aastal. Liidu seisukoht konsultatsioonidel tugines Rahvusvahelise Mereuurimise Nõukogu (ICES) antud parimatele kättesaadavatele teaduslikele nõuannetele vastavalt kaubandus- ja koostöölepingu artikli 494 lõike 3 punktile c.

(4)Seepärast on vaja asendada määrusega (EL) 2022/109 kehtestatud ajutised lubatud kogupüügid kirjalikus protokollis kokku lepitud kalapüügivõimalustega ning rakendada muid meetmeid, mis on funktsionaalselt seotud samuti kirjalikus protokollis kokku lepitud kalapüügivõimalustega.

(5)Sellised 2022. aasta kalapüügivõimalused võimaldavad pikaajalist keskkonnasäästlikku püügitegevust, mida hallatakse eesmärgiga saavutada majanduslik, sotsiaalne ja tööhõivealane kasu ning aidata kaasa toiduvarude kättesaadavusele, sealhulgas edendada võrdseid tingimusi liidu ettevõtjatele, kui varud on Ühendkuningriigiga ühised.

(6)Rahvusvaheline Mereuurimise Nõukogu (ICES) on hinnanud teatavate kalavarude maksimaalset jätkusuutlikku saagikust ja andnud nullpüüki soovitava teadusliku nõuande. Kui selliste kalavarude lubatud kogupüük kehtestataks sellises teaduslikus nõuandes esitatud tasemel, võib kogu liidu või Ühendkuningriigi vetes püütud saagi, sealhulgas nende varude kaaspüügi täieliku lossimiskohustuse rakendamine tekitada segapüügi puhul püüki piiravate liikide probleemi. Selleks et saavutada õige tasakaal segapüügi jätkumise (võttes arvesse võimalikke ränki sotsiaal-majanduslikke tagajärgi kõnealuse püügi täieliku peatamise korral) ja kõnealuste kalavarude hea bioloogilise seisundi saavutamise vahel ning arvestades, et segapüügi puhul on raske püüda korraga kõiki varusid maksimaalse jätkusuutliku saagikuse tasemel, leppisid liit ja Ühendkuningriik kokku, et on asjakohane kehtestada kõnealuste kalavarude jaoks konkreetsed kaaspüügi lubatud kogupüügid. Kõnealuste lubatud kogupüükide tase peaks aitama vähendada kõnealuste kalavarude kalastussuremust ning pakkuma stiimuleid selektiivsuse suurendamiseks ja soovimatu saagi vältimiseks. Kõnealuste varude püügi võimalused tuleks kehtestada kooskõlas kirjaliku protokolliga, et ühtaegu tagada liidu ettevõtjatele võrdsed võimalused ja kõnealuste varude biomassi märkimisväärne taastumine.

(7)Võttes arvesse, et varude BLI/12INT, BLI/24, BLI/03A, COD/5BE6A, COD/7XAD34, HER/7G-K ja WHG/07A biomass on väiksem kui biomassi piirangu piirväärtus (Blim), on liit ja Ühendkuningriik seetõttu leppinud kirjalikus protokollis kokku, et liikmesriigid ei kohalda nende varude 2021. aastast 2022. aastasse ülekandmise suhtes määruse (EL) nr 1380/2013 artikli 15 lõiget 9, nii et 2022. aasta püük ei ületa nendele varudele kehtestatud lubatud kogupüüki. Liit ja Ühendkuningriik leppisid ka kokku, et sama kehtib varu DGS/15X14 puhul, mis on määruse (EL) 2022/109 artikli 18 lõike 1 punkti o kohaselt keelatud liik.

(8)Liit püüdis koos Ühendkuningriigiga saavutada võimalikult suurt lähenemist lossimiskohustuse kohaldamisel, sealhulgas vähese tähtsusega ja ellujäämismääral põhinevaid erandeid, et tagada kaitse-eesmärkide järgimine ja võrdsed tingimused. Selliste Ühendkuningriigiga kokku lepitud liikide varude püügi võimaluste puhul, mille suhtes kohaldatakse lossimiskohustust, tuleks arvesse võtta asjaolu, et tagasiheide ei ole enam põhimõtteliselt lubatud. Kogused, mida võib erandina lossimiskohustuse täitmise ajal endiselt tagasi heita, lahutati seega ICESi nõuandel põhinevast kogupüügi näitajast.

(9)Liit ja Ühendkuningriik leppisid kokku, et nad jätkavad huntahvena põhjapoolse varu kaitseks välja töötatud lähenemisviisi, mis on sätestatud määruse (EL) 2021/92 artiklis 11, eelkõige selles, et üldine püügisurve kalavarudele on ICESi soovitatud tasemest väiksem või sellega võrdne. Seepärast tuleks 2022. aastal jätkata kõnealuse kalavaru püügi piiramise meetmete kohaldamist ICESi 4.b, 4.c, 7.a ja 7.d–7.h rajoonis. ICESi nõuannete põhjal leppisid liit ja Ühendkuningriik kokku õngekonksude ja -nööridega ning vainakkevõrkudega püügi piirnormide suurendamises. Liit ja Ühendkuningriik leppisid ka kokku, et traalide ja nootade igakuised piirnormid muudetakse kahekuulisteks. Liit ja Ühendkuningriik leppisid ka kokku, et prioriteediks seatakse huntahvena ICESi hindamisvahendi täiustamine, et prognoosimisel saaks toetuda maksimaalse jätkusuutliku saagikuse mudelitele. Lisaks leppisid liit ja Ühendkuningriik kokku, et harrastuskalapüügi suhtes kohaldatavad kehtivad püügipiirangud on vaja säilitada. Kuna ajutised püügi piirnormid asendatakse nüüd kogu aasta püügi piirnormidega, peaksid asjakohased piirnormid hõlmama ka ajavahemikku 1. aprillist kuni 31. detsembrini 2022.

(10)Nõukogu määrusega (EL) 2022/109 on ette nähtud ICESi 2.a ja 3.a rajoonis ning ICESi 4. alapiirkonnas teatavate veetavate püünistega tobia püügi hooajalise keelu säilitamine 2022. aastaks. Kuna ajavahemikku alates 1. jaanuarist kuni 31. märtsini 2022 hõlmav ajutine lubatud kogupüük asendatakse nüüd kogu aasta lõpliku lubatud kogupüügiga, peaks kohaldatav keeluaeg hõlmama ajavahemikku alates 1. augustist kuni 31. detsembrini 2022.

(11)Määrusega (EL) 2022/109 on kehtestatud anšoovise ajutine lubatud kogupüük ICESi 8. alapiirkonnas, mida kohaldatakse alates 1. jaanuarist 2022 kuni 30. juunini 2022 kuni teadusliku nõuande saamiseni. ICES avaldas teadusliku nõuande selle kalavaru kohta 2022. aastaks 17. detsembril 2021. Seepärast tuleks kõnealuse kalavaru 2022. aastal lubatud kogupüüki muuta vastavalt kõnealusele nõuandele.

(12)Selleks et kaitsta teatavaid liike püügi eest, leppisid liit ja Ühendkuningriik kokku, et säilitatakse keelatud liikide kehtivad loetelud.

(13)Seepärast tuleks määrust (EL) 2022/109 vastavalt muuta.

(14)Määruses (EL) 2022/109 sätestatud püügi piirnorme kohaldatakse alates 1. jaanuarist 2022. Käesoleva määruse sätteid, milles käsitletakse püügi piirnorme, tuleks seetõttu samuti kohaldada alates kõnealusest kuupäevast. Tagasiulatuv kohaldamine ei mõjuta õiguskindluse ja õiguspäraste ootuste kaitse põhimõtteid, kuna asjaomaseid kalapüügivõimalusi suurendati või need ei ole veel ammendatud. Olukorra kiireloomulisuse tõttu peaks käesolev määrus jõustuma järgmisel päeval pärast selle avaldamist Euroopa Liidu Teatajas,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) 2022/109 muutmine